kegleflade
En kegleflade er en ubegrænset flade i rummet, der kan frembringes ved at lade en ret linje gående gennem et fast punkt, toppunktet, bevæge sig, så den stadig skærer en given kurve, ledekurven, der ikke må indeholde toppunktet. Linjen kaldes en frembringer for keglefladen.
Hvis ledekurven er en cirkel, siges keglen at være cirkulær; står linjen l fra toppunktet til cirklens centrum desuden vinkelret på cirklens plan, kaldes fladen en ret, cirkulær kegleflade eller en omdrejningskegleflade. I så fald kaldes l for keglefladens akse, og vinklen mellem aksen og en frembringer kaldes aksevinklen.
En kegleflade deles af toppunktet i to stykker. Ved at afskære et af disse stykker med en plan opstår en kegle.